送潘兄謁李弘齋
作者：劉宰
朝代：宋

paragraphs: 我欲遊廬山，江長水茫茫。
我欲謁弘齋，老去力不遑。
羨子勇決策，去若飛鴻翔。
及登夫子門，必升夫子堂。
想見七十翁，神清氣揚揚。
客來語時事，慷慨激中腸。
客去竟無言，高歌詠虞唐。
子行當寄書，欲言浩難量。
問我今何爲，爲言老農桑。
論交四十年，會短別苦長。
至今風雨夜，晤語思對床。
所幸天壤間，日月同輝光。
何妨一寸心，千里遥相望。
小蟹有益友，勁氣摩穹蒼。
及其即之溫，百卉粲朝陽。
特苗天所扤，雙鳥鳴相將。
閩嶠幾時歸，猿鶴久悲涼。
憑將一語寄，毋使三徑荒。